Henrik Dam Kristensen (S), 2012-01-31:
Tak til ordførerne for en god og også relevant debat, synes jeg.
Måske var det hr. Leif Mikkelsen, som sagde meget præcist, at det her faktisk er en lov, som har stor betydning, altså at havnene er dem, der sørger for, at vi kan komme af med vores eksportvarer, og at vi får varer til det her land, som vi har brug for, og at det derfor er en vigtig lov.
Jeg tror, at vi kan blive enige om, at formålet med loven er at udnytte de potentialer – det var der også flere der var inde på – som rent faktisk ligger for at skabe yderligere vækst, dynamik og arbejdspladser omkring danske havne, og også, som flere har været inde på, at havnene ikke kun er centrale knudepunkter, når det gælder infrastruktur, men rent faktisk også er fyldt med erhvervsområder.
Der er rigtig mange virksomheder, som har behov for at ligge tæt på havne med de muligheder, som det giver, og derfor er det også vigtigt.
Og endelig bidrager havnene til en høj mobilitet og dermed til transport af de varer til og fra Danmark, som vi har så stor brug for.
Jeg tror, det var hr. Thomas Danielsen, men også andre, der var inde på forhistorien til lovgivningen her.
Og der vil jeg gerne ligesom andre nævne den her måde at arbejde på, hvor man altså beder de mennesker, som er involveret i det, om at sætte sig ned og gennemgå området og så komme med en betænkning, som vi som lovgivere så tager på os og dermed sikrer muligheder for yderligere vækst og dynamik omkring havnene.
Jeg mener, at lovforslaget ligger inden for betænkningen, og derfor har jeg været en lille smule forundret over, at nogle af aktørerne nu er gået på banen.
Jeg synes, at man skal sige to ting til de aktører.
Lad nu være med at trække de heste af stalden, som der var, før betænkningen kom.
Der var uenighed.
Lad nu være med at afprøve den mulighed, der er ved en behandling i Folketinget, for, om man ikke kunne få nogle af de ønsker, som man ikke kunne få igennem i forbindelse med udvalgsarbejdet, igennem i forbindelse med lovgivningsarbejdet.
Det synes jeg ikke er så klædeligt.
Og derfor har jeg sådan set også bedt de aktører om at komme ind til mig og forklare mig, hvor problemerne er henne.
For det synes jeg faktisk er vigtigt.
Jeg synes ikke, det er sjovt at have en lovgivning, hvor man måske oven i købet påstår, at det her ikke er EU-retsmedholdeligt; så må vi have det afklaret.
Derfor vil jeg sige, som flere af ordførerne har været inde på, at det her er et godt lovforslag.
Der er nogle knaster, hvilket også flere ordførere har peget på, men som jeg mener uproblematisk kan klares i udvalgssamarbejdet.
Derfor synes jeg, det er fuldstændig afgørende, at aktørerne i forbindelse med lovgivningen her, nemlig dem, der har skoene på, og dem, der arbejder med havnene til daglig, også er sig deres ansvar bevidst helt til sidste punktum i den her sag, og det håber jeg rent faktisk også på at de vil være.
Så havde jeg den fornøjelse i sidste uge, at jeg var på en lille tur oppe i det nordjyske, og der skal jeg bare sige, at meldingen sådan set var fuldstændig entydig fra de havne, jeg besøgte der.
De er meget glade for det her lovforslag, som det ligger.
De havde sådan set kun et ønske, nemlig at vi fik det gennemført så hurtigt som overhovedet muligt, for så ville de, som de gav håndslag på, være med til at sikre yderligere dynamik og vækst i netop deres område.
Det håber jeg på at vi kan.
Jeg takker for de gode kommentarer, der har været, og ser fortrøstningsfuldt frem til udvalgsarbejdet.